Saarna Karjasillan seurakunnan piispantarkastuksen piispanmessussa 22.9.2019

Elokuu ja syyskuu ovat meidän leveysasteillamme ne kuukaudet, kun maa tuottaa satoa. Marjoja, juureksia, viljaa, sieniä. Sadonkorjuun aika on eri kulttuurien ja uskontojen piirissä kiitosjuhlien aikaa. Näin perinteisesti myös meillä Suomessa. Kuitenkin sadonkorjuun kiitosjuhlat ovat havaintojeni mukaan vähentyneet. Maan satoa ei välttämättä mielletä kiitoksen aiheeksi. Ainakaan ei tule mieleen kiittää Jumalaa, kasvun antajaa. Ei kiitetä häntä joka tekee työtään silloinkin, kun kylvömies nukkuu. Miksi kiitos unohtuu?

Olemmeko tuudittautuneet ajattelemaan, että hyvä sato on itsestään selvyys tai pelkästään ihmisen oma ansio? Miksi sadosta pitäisi kiittää Jumalaa? Taitaa olla niin, että vieraantuminen luonnosta ja vieraantuminen Jumalasta kulkevat käsi kädessä. Ehkäpä ilmastonmuutos herättelee meitä vastuuseen.

Kaikki hyvä on perimmältään Jumalan lahjaa. Tämä näkemys on radikaali, siis juurille menevä. Se kumpuaa kristillisen uskon syvärakenteesta. Tässä messussa kerätään kolehti. Kolehti- kohteen ilmoittamista seuraa kehotus: ”lahjaksi olette saaneet, lahjaksi antakaa”. Nuo sanat ovat merkityksellinen viesti. Ne kertovat, että itsestään selvyyksiä on vähän tai ei ollenkaan. Voisi olla niin, että meillä ei olisi mitään aineellista jaettavaa. Taskut olisivat tyhjät. En nyt puutu siihen, onko maksukorttien luvattuna aikana ylipäänsä mielekästä kerätä kolehtia perinteisellä tavalla. Kolikot ja setelit haaviin, jos niitä vielä sattuu jonkun lompsassa tai taskun pohjalla olemaan.

Vain yksi palasi kiittämään parantajaansa. Hän oli muukalainen, vähemmistöön kuuluva Samarialainen. Jeesus sanoo hänelle: ”Nouse ja mene. Uskosi on pelastanut sinut.” Yleensä spitaalista eli leprasta ei antiikin aikana parantunut kukaan. Lääketieteelliset hoitokeinot keksittiin vasta 1800-luvun lopulla ja viime vuosisadalla. Hän, joka sairasti lepraa oli eristetty yhteisöstä loppuelämänsä ajaksi. Mitä pelastus samarialaisen miehen kohdalla merkitsee? Parantuneena hän sai palata yhteisön täysivaltaiseksi jäseneksi. Hän sai kohdata läheisensä. Ehkä lapset ehkä vaimon. Ehkä siskot ehkä veljet. Tai ehkä hän oli yksinäinen mies ilman yhtään läheistä ihmistä. Ehkä nyt alkoi rakentua kokonaan uusia ihmissuhteita. Pelastus merkitsi muutakin kuin vain fyysistä paranemista tarttuvasta taudista. Mies otti vastaan suuren Ystävän kutsun. Hän lähti seuraamaan Jeesusta. Rakentui uusi yhteys. Mies kiitti ja ylisti Jumalaa.

Kiitollinen elämänasenne on vieras itseriittoiselle, ihmisen kaikkivoipaisuutta palvovalle, nöyryyttä vieroksuvalle ajalle. Kiitos unohtuu minultakin herkästi. Sen verran on elämä kuitenkin koetellut, että rohkenen väittää: Kiitollisuus elämänasenteena on lahja, joka vapauttaa suorittamisen ja katkeruuden kahleista. Kiitollisuus avaa uuden, avaran näköalan. Siinä on tilaa armollisuudelle itseä ja toisia ihmisiä kohtaan. Jos kuvittelet, että kaikki on oman yrittämisen varassa, katkeroidut, kun ennemmin tai myöhemmin olet heikoilla tai peräti tyhjän päällä. Kun ei enää ole mitään omaa, mihin turvautua. ”Kun oma pohja vajoaa, niin armo yhä kannattaa”. Näin lauletaan monille rakkaassa virressä.

”Jos onnettomuuden jälkeen olet enemmän kuin ennen sitä, ei se ollutkaan onnettomuus”. Tämä mietelmä on syvissä vesissä läpieletty kokemus. Sen lausui maamme henkiseen elämään, sen keskusteluun reilu puoli vuosisataa sitten, 1960-luvulla jälkensä jättänyt kuopiolainen ylimetsänhoitaja, sairashuoneen profeetaksi tituleerattu Rolf Arnkill. Hän sairasti kuolemaan johtanutta, vakavaa sairautta. Hän oli tiiviissä kirjeenvaihdossa kahden herran, FT Pentti Eskolan ja TT hc Sigfrid Sireniuksen kanssa. Toki hän tapasi heitä myös kasvotusten.

Heidän kirjeenvaihdostaan ja keskusteluistaan julkaistiin kolme kirjaa, Perimmäisten kysymysten äärellä, Ihmisestä on kysymys ja Etsijä. Nuo teokset löysivät aikanaan tiensä lukuisten suomalaisten luettavaksi. Niistä otettiin yhä uusia ja uusia painoksia. Niitä luetaan yhä. Ne kestävät aikaa. Ihmisen perimmäiset kysymykset pysyvät aika lailla samoina sukupolvesta toiseen.

Vastauksista, jos niitä löytyy, tulee omakohtaisia, kun ne ovat läpi elettyjä. Arnkillin elämässä vaikea sairauden tie johti yhä uusiin henkisen elämän löytöihin. Hän koki aidosti, että hän on saanut kasvaa ihmisenä. Tästä syystä, omiin kokemuksiinsa viitaten, hän toteaa: ”Jos onnettomuuden jälkeen olet enemmän kuin ennen sitä, ei se ollutkaan onnettomuus”. Hänen lausumanaan noissa sanoissa on pelkkää kiitollisuutta. Jos hän olisi ollut kymmenen spitaalisen joukossa, hän takuuvarmasti olisi palannut kiittämään Parantajaansa. Arnkill kiitti ja ylisti Jumalaa, vaikka hän ei parantunut sairaudestaan.

Tässä messussa on runsaasti kiitosta ja ylistystä musiikin kielellä. Kun puhe lakkaa, kun sanat loppuvat, on kiitoksella ja ylistyksellä jäljellä ääretön, määrittämätön avaruus.

Mutta vielä musiikin kieltäkin enemmän, järjelle käsittämättömällä tavalla, kiitoksen koko täyteys on koskettavalla tavalla läsnä pyhässä ehtoollisessa, mysteerissä, salaisuudessa, eukaristiassa, kiitosateriassa, leivässä ja viinissä - Kristuksen ruumis, Kristuksen veri.

Eukaristia on ehtoolliselle jo Uudessa testamentissa annettu kreikankielinen nimitys. Se merkitsee kiitollisuutta. Ehtoollinen, eukaristia, on kuva kiitollisuuden ytimestä. Mutta se on myös suunnattomasti enemmän. Salatulla tavalla siinä toteutuu todellisesti kiitollisuuden ja ylistyksen koko täyteys. Eukaristiassa olemme Kristusyhteyden ytimessä. Sen selittäminen on mahdoton tehtävä. Eikä se edes ole tarpeen. ”Siitä, mistä ei voi puhua, täytyy vaieta.” Näin päättelee menneen vuosisadan filosofinero Ludwig Wittgenstein.

Elokuu ja syyskuu ovat meidän leveysasteillamme ne kuukaudet, kun maa tuottaa satoa. On muutakin hyvää satoa, josta saamme tänään kiittää ja ylistää Jumalaa. Jos tämän Karjasillan piispantarkastuksen satona, kohtaamisten kautta, meidän ihmisten välille on rakentunut uusia yhteyksiä ja siltoja, on aihetta kiitokseen ja ylistykseen. Jos yhteys Jumalaan on jollakin merkillisellä tavalla saanut syventyä, on aihetta kiitokseen ja ylistykseen. Jos palvelumieli on voimaantunut, on aihetta kiitokseen ja ylistykseen. Soli Deo Gloria. Yksin Jumalalle kunnia.

Juhani Lavanko, kirkkoherra